Twee egpare vas wat glo by Eskom-kontrak baat(Argieffoto: GCIS) Die Nasionale Vervolgingsgesag (NVG) se ondersoekdirektoraat het twee voormalige ABB-werknemers en hul vroue in hegtenis geneem in verband met ŉ multimiljoenrandse Eskom-kontrak waarby hulle glo finansieel gebaat het. Mohammed en Raeesa Mooidheen is in Middelburg, Mpumalanga, in hegtenis geneem en borgtog van onderskeidelik R50 000 en R30 000 is toegestaan nadat hulle in die Randburg-landdroshof verskyn het. Vernon en Aradhna Pillay is in Durban, KwaZulu-Natal, in hegtenis geneem en borgtog van R20 000 elk is in die gespesialiseerde handelsmisdaadhof toegestaan. Daar is tydens hul inhegtenisneming op elektroniese toerusting beslag gelê, het Sindisiwe Seboka, woordvoerder van die ondersoekdirektoraat, gesê. Hulle moet weer op 14 Oktober in die hof verskyn. Mohammed en Vernon is voormalige werknemers van die internasionale ingenieursgroep ABB. Die twee mans en hul vroue word van korrupsie, bedrog en geldwassery aangekla nadat Eskom deur ABB bedrieg is. Die egpare het na bewering kontant en luukse motors ter waarde van R8,6 miljoen ontvang deur pryse vir Impulse, ’n subkontrakteur van ABB, op te blaas. Mohammed en Vernon het glo hul invloed gebruik om ABB te kry om ’n Eskom-kontrak van meer as R549,6 miljoen aan ’n subkontrakteur genaamd Impulse toe te ken. Dit was glo ten spyte daarvan dat Impulse nie eintlik gekwalifiseer was om die werk uit te voer wat vereis is nie. “Dit word beskou as een van die belangrikste sake omrede Eskom werklik die kern van staatskaping was en prominent in die Zondo-kommissie se verslag uitgelig word, waar uitvoerende beamptes op die mees senior vlakke van staatsinstellings die plundering van staatsfondse moontlik gemaak of vergemaklik het.” Adv. Andrea Johnson, hoof van die ondersoekdirektoraat, sê hulle is op die hakke van diegene wat van staatskaping beskuldig word. Adv. Shamila Batohi, nasionale direkteur van openbare vervolging, genl. Fanie Masemola, nasionale polisiekommissaris, en genl. Godfrey Lebeya, hoof van die Valke, het Dinsdag vergader om die werksverhouding tussen wetstoepassingsagentskappe en die NVG te versterk in ’n poging om te verseker dat diegene wat verantwoordelik is vir korrupsie en staatskaping verantwoordbaar gehou word en dat die oppergesag van die reg gehandhaaf word.